《绮寮怨 颓楼》
清代·姚燮

那有芙蓉十四，秣陵天半峨。尽剥落、翠桁朱罳，都缘上、暗藓昏莎。

当时缕金长袖，曾倚望、鳷鹊下明河。未百年、月寂风寥，琼梯断、夜游狐鼠多。

无复镜屏拥荷。凉烟一帚，惟馀老柳婆娑。下有横波。

认栏影、断红拖。帘间燕来非昔，忍再唱、玉京歌。春人不过。

山眉自隐隐、颦瘦蛾。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。